Hlina, Alojz, poslanec NR SR (2014-05-29):
Vážený pán predseda, vážení členovia vlády, vážené kolegyne, kolegovia, dovoľte mi, teda pomaly sa zhosťujeme toho a verím, že raz inštitút interpelácie bude dynamickým inštitútom, už nedosiahneme kvality iných, ale možno raz z toho umierania pomalého sa prebudíme. Možno, však dúfať treba. Na začiatok poviem jednu vec, že – a treba to povedať ľuďom – predseda parlamentu klame, prosím vás pekne. Bude o čom hlasovať! Dneska aj keby sa neviem, všetci zostávajúci pomaly prihlásili, čo sa neprihlásia, tak o jedenástej o uráne hlasovať by sme mohli. Dneska dostali poslanci priepustku, aby šli domov. Zajtra budeme rozprávať o ústave, o pre niekoho kľúčových bodoch, pre niekoho nie, ale niekto bude okopávať záhradku, niekto bude sedieť na terase v Eurovei, niekto bude chodiť po Košiciach po Hlavnej. Je to nedôstojné, prosím vás. Zajtra ideme, ja už som tu bol x-krát v piatok, keď sme hovorili o ombudsmanke, o ľudských právach a neviem čom všetkom. Boli to zákony väčšinové, dobre, 75 hlasov vám stačilo. Zajtra budeme hovoriť o ústave. Však nechajte aspoň torzá dôstojnosti tomuto parlamentu. Torzá dôstojnosti, prosím vás, nechajte! Torzá, posledné zbytky. Už to tu vyzerá ako v chlieve pri vstupe, prosím vás, aspoň, aspoň toto urobte. Prečo ste to, predseda, urobili? To vás aj interpelujem. Ja vás aj toto budem interpelovať na konci. Ja si vás nechám na koniec. Jak je to vôbec možné, že ste pustili poslancov domov? Dneska sa rozlezú, zajtra budeme hovoriť o inštitúte manželstva, o reforme súdnictva a tuná vaši budú okopávať, tí, ktorí okopávajú. Tu sú také pokojné povahy. Niektorí budú nakupovať. Ja už neviem, kto čo kde bude robiť, prosím vás. Ale torzá dôstojnosti. Torzá. Zbytky, posledné zbytky dôstojnosti tomuto parlamentu nechajte! Niekedy normálne jeden by nestíhal. Ešte mimochodom aj súvisiace s tým. Vážení kolegovia, aj pre vládnych, aj pre poslaneckých, ak vás to otravuje, ak vás to unavuje, ja poznám riešenie. Nikto nenúti nikoho byť ministrom. Nikto nenúti nikoho byť poslancom. Ak vás to unavuje, ak vás to obťažuje, ak vás to nebaví, tak sa vzdajte funkcie ministra, vzdajte sa a nikto vás fakt do ničoho nenúti. To ja neverím tomu, že to je povinné. Nie je to povinné. Ale keď to tam raz je, tak nechajte tomu zbytky dôstojnosti. Patrí to k štábnej kultúre, k tej základnej štábnej kultúre, nejak sa tie štáty vytvárali. Anglickú kráľovnú ťahajú štyri kone. Prosím vás, ja som to tu na začiatku, jak som sem prišiel, som to povedal. Asi to poviem, aj keď tu skončím. A jeden kôň by ju utiahol, ale štyri ju ťahajú, ak nie viac. Prosím vás, má to s niečím súvis. To, čo vy robíte, ani vtipné to nebolo, Štefan. Ani vtipné to nebolo, prosím vás. Normálne niekedy je to už za hranou, ďaleko za hranou. K samotným interpeláciám dovoľte uviesť. Interpelujem všetkých ministrov, všetky ministerstvá v otázke, zjednodušene to nazvem, nejakého auditu podlahovej plochy a vyťaženosti podlahovej plochy kancelárskych priestorov. Dobre? V zásade o čo ide. Potrebujeme sa dostať k tomu, že ak máte, disponujete, jednotlivé ministerstvá, nejakými podlahovými plochami kancelárií, poprosil by som vás, ja to naformulujem presne, jak to má byť, o audit. To znamená, to sa robí takým prepočtom, že koľko metrov štvorcových na jedného vášho úradníka pripadá. Je to dôležité v nádväznosti na to prvé, čo máme. To znamená, ak ideme robiť realitný portál, áno, že ideme robiť, že kto čo má a kto čo si prenajíma, tak potrebujeme naozaj byť, mať jasno v tom, že to aj skutočne potrebuje, aby sme náhodou nezistili, že v tých veľkých kanceláriách je na jednu chodbu, ja neviem, v jednej chodbe sú dve úradníčky. A si tam kričia a pavučiny nemá kto ometať. Ale ja nehovorím, že to tak je. A práve preto, aby sme zistili, že to tak nie je, nám poslúži k tomu tento audit. Dobre? Ja vám tú otázku naformulujem, proste poprosím vás, naozaj korektne. Dúfam, že aj, pán minister tuná zo skupiny arogantných, nebudeme sa musieť doťahovať, že proste to príde. Dobre? Že vyauditujeme tie priestory, ktoré užívate a vám i vaše organizácie, aký je pomer podlahovej plochy na tú kanceláriu. Ďakujem veľmi pekne. Druhá interpelácia znova, prepáčte, na všetkých ministrov je aktuálna v tom, čo aj aktuálne teraz riešime, to znamená pracovnú zdravotnú službu. Dozvedeli sme sa, že len z pošty, že len zo Slovenskej pošty vydreli, vydreli 240 mil. korún. Pán minister Čaplovič, čo by sa dalo za 240 mil. korún spod zeme vyhrabať, keby sme, viete a čo tu všetko máme. Nuž tie peniaze skončili tam, že už ich nikto odtiaľ nevyhrabe, poštárky nie sú o nič zdravšie. A to je len Slovenská pošta. Čiže interpelácia je v tom, vážení, poprosím vás, naozaj pristúpte k tomu korektne, vaše ministerstvá, vaše organizácie alebo tie, čo spravujete, tie, čo financujete, poprosím vás o audit v tom, odkedy, od koho, za koľko, v akom rozsahu ste mali zmluvy o pracovnej zdravotnej službe. Dobre? Zase potrebujeme sa dostať k nejakej sume, potrebujeme to zozbierať. S kým ste ju mali, odkedy, za akú sumu, v akom rozsahu, samozrejme, za koľko. To je mimoriadne dôležité. A ešte by som poprosil doložiť zdravotnícky audit. Predpokladám, že tam nejaký je, a v prípade, že išli vaši zamestnanci na preventívne prehliadky, ktoré, mimochodom, pán Kažimír, preventívne zdravotné prehliadky z verejného zdravotníctva raz za dva roky má poistenec nárok ísť zadarmo. Ale čo robil štát? Minimálne, čo teraz vieme v prípade Slovenskej pošty, posielal poštárky na preventívne zdravotné prehliadky, ktoré Slovenská pošta platila. Rozumiete? Čiže zdravotná poisťovňa mala zaplatiť, preplatiť lekárovi, ktorý vykonal ten výkon, majú nárok, to sa nedialo, lebo nie je už o to taký záujem, ale štát, v tomto prípade Slovenská pošta posielala svojich poiste..., svojich zamestnancov do vybraných zdravotníckych zariadení a preplácala ten výkon. Vieme o pošte, vieme o ministerstve práce, sociálnych vecí. Poprosím vás, naozaj v tomto prípade korektne mi predložiť tieto informácie. Potrebujeme sa dopracovať k sume, o čom to je, o čom celá pracovná zdravotná služba je a budeme hovoriť o miliardách. A budeme hovoriť o zákernom spôsobe podnikania na verejných financiách. A to, že je to zákerné, pani ministerka, viete v čom? Dneska sa zjavil platený článok na jednom portáli, že presne v duchu ich firemnej kultúry, že zamestnanec nie je tak chránený ako potkan v labáku. Presne ich, presne vedeli, ako nastaviť komunikáciu, to som zvedavý, jak sa s tým vysporiadate. Vysporiadajte sa s tým, ale aspoň viete, s kým máte tú česť. Aspoň viete, s kým máte tú česť, aspoň viete, komu dávate prostriedky aj na to, aby si mohli zaplatiť takýto platený článok. Dobre? Čiže to bola druhá interpelácia cez všetky ministerstvá. Teraz budem interpelovať pána premiéra Fica v dvoch interpeláciách. Prvá interpelácia je, myslím, že včera ste prijali strop, úverový strop. To znamená, už teraz vieme definovať, že čo je úžera alebo nie je úžera. Samozrejme, neplatí to retroaktívne, ale je tu politická zodpovednosť. Štátny tajomník ministerstva práce, sociálnych vecí Jozef Burian a jeho spoločnosť poskytovala úvery obyvateľstvu za úžernícke úroky na základe vami prijatého včerajšieho stanovenia stropu. Je to dokázateľné, existuje konkrétny prípad. Ten pán Horváth, keď pán Borec tu bude hovoriť o správe o úžere, ja pána Horvátha sem pozvem, bude tam sedieť, bude počúvať. Pán Horváth platil telefónne účty, ten úver, ktorý si požičal, zodpovednejšie, pán Maďarič, ako vy telefón. V priebehu 24 splátok sa, chudák, omeškal s jednou o mesiac, s jednou o dva dni, s jednou o tri dni. Viete, aká mu prišla zmluvná pokuta? Vo výške sumy, ktorú si požičal. Tento pán Horváth je invalidný dôchodca, nemá nohu a má 180 eur invalidný dôchodok. Viete, kto mu požičal tie peniaze? Spoločnosť vášho štátneho tajomníka Jozefa Buriana. A moja otázka znie: Po všetkých týchto peripetiách sme sa už dostali k tomu, že konečne vieme, čo je úžera, i keď sme to všetci dávno vedeli, už nebude, predpokladám, existovať trestnoprávny postih. Ale existuje také niečo ako morálna rovina, vážení! A otázka stojí, či chcete alebo nechcete mať vo vláde a že bude sedieť vedľa vás, vedľa vás bude sedieť, ktorý, človek, ktorý sa zaoberal úžerou. Ktorý sa nerozpakoval pánovi Horváthovi poslať úroky vo výške úveru za toto previnenie, vážení! Za toto previnenie, lebo on splatil, chudák, to, čo mal, v priebehu 24 mesiacov splatil, len v priebehu sa omeškal. No ukrižujte ho! Hoďte ho do Dunaja! Takí ľudia sedia s vami vo vláde. A interpelácia na premiéra Fica je, že či bude alebo nebude vyvodená politická zodpovednosť za toto. Ja som na to mimoriadne zvedavý. Ďalšiu interpeláciu, je aktuálna znova. Neviem, jak definujete, ale určite nejakým spôsobom definujete aj v programovom vyhlásení, tak dúfam, že sa nedočkám odpovede typu, že to neni kvalifikovaná otázka, čo tu pán minister Kaliňák tým operuje. Ja verím, že by som na to mostík našiel, že robíte odkaz, ako komunikujete, ako senzitívne vyhodnocujete občiansky nejaký tlak, občianske nejaké vystúpenia alebo nejaký pohyb. A znova teda otázka znie: Ak občiansky pohyb v podobe protestu s plánovanou ťažbou uránu, ktorá sa transformovala do protestu, symbolického protestu, že rozdávali akože jódové tabletky pred stanicou v Bratislave a váš minister životného prostredia týchto ľudí dneska tu nazval trpákmi, tak prosím vás, moja otázka znie: Je toto v smere vášho programového vyhlásenia, pán premiér? Je toto v smere vašej komunikácie s občianskym sektorom a vôbec s nejakou aktivitou s poslednými zvyškami akéhokoľvek, vôbec že tu niekto zdvihne chrbát? Že minister životného prostredia povie, že to sú trpáci? Je toto vaša kultúra? Je toto váš spôsob komunikácie s občianskym sektorom a s nejakou aktivitou? Som zvedavý mimoriadne na odpoveď na túto interpeláciu. Teraz, ak dovolíte, budem interpelovať pani Zvolenskú. Pani Zvolenská nám sem doniesla novelu zákona, brutálnu novelu zákona, lobistickú, 355/2007. Ja pre potreby toho, čo potrebujem. Pani ministerka, vy sem prídete s druhým čítaním o mesiac, my budeme mať výsledky aj toho auditu pracovnej zdravotnej zmluvy. Prosím vás, pripravte si prípadne, ja vám dopredu hovorím, tú vašu pozičnú obranu tých miliárd, ktoré boli vydané, len to, prosím vás, nezvaľte na to, že si bol každý za to zodpovedný. Lebo presne o to ide aj teraz. Aby sa to nezavrelo, aby to zostalo otvorené, aby niekto vedel a legálne vytiahol z verejných zdrojov. To, čo minister Kaliňák chodí, teda pardon, pán minister Kažimír chodí po svete požičiavať si peniaze, tak chodí požičiavať, mimochodom, aj na to, aby ich niekto vytiahol cez pracovné zdravotné služby. Tak otázka stojí, že či toto je naším cieľom, aby niekto chodil požičiavať peniaze, síce teraz sú lacné, ale bohvie, aké budú neskôr, na to, aby ich niekto sekundárne vytiahol, a nehovoríme o malých peniazoch. Nehovoríme o malých peniazoch. Otázka znie, pani ministerka, v tom, prosím vás, ale presne uviesť, v ktorej časti tej citovanej smernice z roku ´89 sa exaktne hovorí, že je povinnosť zabezpečiť zdravotnú pracovnú službu pre všetkých zamestnancov. To znamená, že to, čo vy predkladáte, v tom rozsahu, ktorý vy predkladáte. Prosím presne uviesť aj v angličtine, ja mám síce kuchynskú, ale ja si viem aj pomôcť, že mi to niekto preloží, aj v angličtine, aj v slovenčine, dobre, v ktorej presne časti tá smernica hovorí a definuje, ale exaktne definuje ten rozsah, ktorý vy predkladáte v návrhu zákona. A zároveň vás poprosím, aby ste uviedli, ktoré krajiny v rámci Európy majú definovanú pracovnú zdravotnú službu a implementáciu tej smernice v takom rozsahu, v takom rozsahu, ako ju vy predkladáte. Nie že ju majú, nie že o nej budú, ale v takom rozsahu, ako ju vy predkladáte. Čiže pre istotu to zopakujem, dobre? Vieme, už je ten zákon, je tu, on sa všelijako menil, tváril, neviem čo, v tom istom rozsahu, v tej istej špecifikácii, ako ho predkladáte, ktoré krajiny v Európe. Ďakujem veľmi pekne. Pán Jahnátek tu neni, ja ho počkám, kým príde. Kým príde, poprosím, teda budem interpelovať pána Richtera, ten je tu v zastúpení. Povedzte, chcem vedieť od pána Richtera, lebo on je strážcom Zákonníka práce. Pán Richter stráži Zákonník práce. Tu vie hromovým hláskom hovoriť, že ako vy ich socialisti chránite, chránite ľudí a prácu a všetko, v poriadku, však kto by vám to už uveril, ale prosím vás, jednu vec chcem vedieť. Povedzte mi, ktoré ustanovenie Zákonníka práce definuje to, že poštárky, ich odmena k výplate je podmienená tým, koľko účtov otvoria pre Poštovú banku. Ešte raz, to by jeden neuveril. Pán Maďarič, skúsme, môžte mi prípadne pomôcť. Čiže zamestnankyne Slovenskej pošty, ich odmeny k výplate sú podmienené tým, že koľko ich tá skupina otvorí alebo zabezpečí otvorenie účtov v inom subjekte v Poštovej banke. Chcem vedieť, ktoré ustanovenie Zákonníka práce umožňuje takto podmieňovať nejaký príjem. A druhá vec, samozrejme, ma zaujíma, na základe akých parametrov toto prebieha? To už je zase otázka pre pána Počiatka, ktorý mi zase povie, že to je utajené, predpokladám. Čiže hneď preskakujem na pána Počiatka, že zaujíma ma, na základe akého zmluvného vzťahu zaväzujú a podmieňujú vyplácanie odmien poštárok otvorením účtu v úplne inom subjekte. Rozumiete? Ľudia, rozumiete tomu? Tomu nikto nerozumie, prosím vás! A nikoho to tu nezaujíma. Tomu nikto nerozumie, nikoho to tu nezaujíma, ale to funguje. To funguje, vážne. To fakt funguje. Tak mi aspoň povedzte, kde ste našli to ustanovenie Zákonníka práce, že niekomu takto podmieňujete jeho príjem, že takto ho zaväzujete a ešte ani nie že jeho zodpovednosť, ale zodpovednosť tej skupiny. To znamená, je určitá skupina poštárok a pokiaľ to, čo ja viem, tá skupina, keď neurobí za mesiac tri účty v Poštovej banke, tak nedostane časť odmien. Celá skupina. To znamená kolektívna vina. Socialisti, čože socialisti, vy ste tu najväčší socialisti, akí kedy boli. Socialisti podmienia odmeny chúďat poštárok v kolektívnej vine, že keď to neurobia a keď to urobia, tak vtedy dostanú tých pár šestákov. Princíp kolektívnej viny. Ja neviem, čo tam všetko je. Naozaj, na túto odpoveď som mimoriadne zvedavý. Pána Žigu interpelujem v tom, pán Žiga tu je dneska so zákonom o uráne. Už nechcem sa opakovať, politicky všetko funguje, všetko tak, ako má. Otázka stojí: Ak chceme pomôcť aj ľuďom, ktorí majú problém nie s uránom, ale so zlatom a s metódou jeho spracovania. Včera sám pán minister priznal, že riešenie toho problému je v otvorení banského zákona. Len si neuvedomil, že banský zákon aj reálne otváral. On hovorí, že otváral geologický. On otvára aj banský zákon. Čiže moja interpelácia je v tom, keď je v dnešnom rokovaní tejto schôdze otvorený aj geologický, aj banský zákon a je údajne vôľa to riešiť, tak otázka moja znie: Prečo v existujúcom návrhu nie je zahrnuté riešenie aj kyani..., metódy, teda ťažby zlata kyanovodíkovou či kyanidovou metódou? Tiež ma to bude mimoriadne zaujímať. Druhá interpelácia na pána ministra Žigu je, pán minister, žiaľ, treba to už povedať, pán minister, je taká pekná kniha Muž, ktorý sadil stromy. Som aj zabudol, kto to napísal. Taká tenučká, to zvládnete prečítať. Pán minister je muž, ktorý dal rúbať stromy, ale treba doplniť jedným dychom, muž, ktorý dal rúbať stromy a zhadzovať hniezda. A interpelácia je v tom; možno si neuvedomili, možno si uvedomili, v tom prípade je to ešte o to horšie. Tento podnet hovorím na základe konzultácie aj s pani Šimončičovou. Nedá mi, aby som ju nespomenul. Osobu, ktorá sa naozaj venuje tomu, čo 90 % z vás je úplne jedno. Problém je v tom, že ak ste uvoľnili ťažbu dreva, lebo to je ťažba dreva svojím spôsobom, v extravilánoch obcí a hovoríte, že zo 40 sa to mení na 80, čiže de facto všetko už môžte vyrúbať, tak doteraz platilo, že keď niekto vydal to, lebo doteraz ho niekto vydával, to povolenie, a v tom povolení uviedol, že kedy to môžte vyťať. A poväčšine, logicky, sa to povolenie na výrub dalo vtedy, keď nebol čas hniezdenia. Dobre, tak to nazvime. Teraz tým, že ste to uvoľnili, to znamená, môžte rúbať kedykoľvek, čiže vtedy, keď je najlepšie. No však nebudete v zime rúbať, keď je zima. No tak budete rúbať v lete. Ono však sa to lepšie niekedy robí, keď viete, s tým spracovaním. Čiže rúbete aj s hniezdami. Otázka stojí, interpelácia je v tom, či ministerstvo životného prostredia túto skutočnosť, že uvoľnením a zmenou tohto zákona spôsobilo aj to, že sa vyňali spod ochrany hniezdiace vtáky, a či o tejto skutočnosti vie aj Európska komisia, ktorá, mimochodom, tak jak vravíte, ale nie tak, jak vy hovoríte, že chráni zdravie zamestnancov, je vcelku vysadená aj na vtáky. Dobre? Tak to bude tiež vcelku zaujímavé vyhodnotiť, že či o tomto vedia. Už končím, nebojte sa. Už to pôjde rýchlo. Tak viac to skrátiť neviem. No, je toho veľa. Pán tuná kolega Simon sa ponáhľa. Ja robím, čo môžem, ale musím to dokončiť. Tak neviem, neviem to stereo povedať. Interpelujem pána Lajčáka, interpelujem pána Lajčáka v tom, že čo sme urobili, keď viem, že sme neurobili nič, ale potrebujem to mať na papieri. Čo sme urobili vo veci odsúdenej tehotnej kresťanky v Sudáne? Prosím vás pekne, my sa vieme na hlavu postaviť v iných prípadoch a naozaj ma zaujíma, čo urobil náš štát, čo urobilo naše ministerstvo zahraničných vecí, aký výstup, akú nótu, aké predvolanie sudánskeho veľvyslanca z Viedne alebo chargé d´affaires, údajne tam veľvyslanec nie je, ale iba chargé d´affaires. Kto ho predvolal, kedy ho predvolal, či mu niekto tlmočil? Lebo iné krajiny to urobili. Iné krajiny to nazvali tak, ako to je. Angličania to nazvali barbarstvom. Predvolali si sudánskeho veľvyslanca, jasne mu to vysvetlili. Potrebujem mať na papieri, že čo naše MZV urobilo, respektíve to, že nič neurobili, potrebujem mať na papieri a potom to dostaneme do kontextu; ak by to tu náhodou niekoho zaujímalo, len ja viem, že to tu nikoho nezaujíma, osud nejakej tehotnej kresťanky tu nikoho nezaujíma; do kontextu s tým, že mesiac pred tým sme tam poslali štyri bojové vrtuľníky. Mesiac, cirka, ungefér mesiac, pred tým do krajiny, kde sú schopní odsúdiť tehotnú kresťanku na trest smrti a ešte pred tým jej naložiť sto rán bičom, naše orgány, naše, od nás dostali vývozné povolenie na štyri bojové vrtuľníky. Tie štyri bojové vrtuľníky tam neplnili, nevozia turistov, prosím vás. Ani neplnia humanitárnu funkciu. Mimoriadne ma to zaujíma. Ak by to tu niekoho, teda mňa to zaujíma. Prepáčte mi to, že zdržujem, kolegovia, mňa to zaujíma. Zaujíma ma, už keď sme pri tom, lebo to je znova v kontexte toho, že čo je sexi vlna. Ja viem, že toto nie je tak sexi vlna ako nejaká iná. Ja viem, že keď je trošku viacej farieb na niečom, tak je z toho sexi vlna. O tom sa hovorí, o tom sa píše. Koho by už zaujímalo, keď už niekoho nezaujíma kresťanka, tak prosím vás, aspoň to postavme do polohy, že to je tehotná žena, ktorú odsúdili na smrť pre jej názor. Dobre? Tak skončime s tým, odhliadnuc od toho, že akej je viery, lebo to viem, že tu na úrodnú pôdu by nepadlo. Koho by to zaujímalo? To je jedna interpelácia. Druhá interpelácia je dopredu, lebo ja rád mám veci pripravené dopredu alebo aspoň nejakú komunikáciu. Tuná pán kolega; chudáka staručkého dalajlámu pred voľbami, pred eurovoľbami teda zavolali do Frankfurtu. Potrebovali sa s ním pofotiť, fototermíny. Aj náš kolega pán Poliačik teda využil tú možnosť urobiť si fototermín s dalajlámom a patrične to využiť. Úplne všetko v poriadku. Nech sa páči. Už nech si to každý vyhodnotí, ako chce. Len ja vyjadrujem určitú, v prvom rade cítim určitú zodpovednosť, dobre? To neni, že život gombička. Určitú zodpovednosť cítim z určitých vyjadrení, lebo pán Poliačik tlmočil údajne pozvanie od budúceho prezidenta pre pozvanie pána dalajlámu. Ináč, pardon, to odbočím, že takí sekularisti, akí sú tu, a neviem, by utopili neviem koho v lyžičke vody, povedia jeho svätosť, hej, jeho svätosť. Ja neviem, v čom je svätosť niekoho? Ale je to podľa mňa, sekulárne je to dalajláma. Ale to je ten paradox, že ľudia, ktorí by Františka utopili v lyžičke vody, by mu povedali neviem čo všetko, tak iný je jeho svätosť. Nuž nevadí. Tá interpelácia je v tom, že ak teda príde sem na pozvanie prezidenta dalajláma (reakcia z pléna) a ty si tlmočil pozvanie, tak ty klameš na svojich vyjadreniach. Mňa to len zaujíma, v predstihu to hovorím, dobre? Ak by náhodou prišiel, zaujíma ma oficiálne stanovisko ministerstva zahraničných vecí k tejto návšteve. Kľudne sa foť s kým chceš, to je jedno. Ale mňa zaujíma v tejto veci oficiálne stanovisko ministerstva zahraničných vecí. (Reakcia z pléna a smiech.) Teraz, ak dovolíte, budem interpelovať pána Kaliňáka. (Reakcie z pléna.) Pána Kaliňáka budem interpelovať v dvoch interpeláciách. Pán minister, urobil som niečo, čo som mal pocit, že musím urobiť. Ja chodím nie kvôli politike, ale mne to naozaj vyhovuje chodiť trolejbusom 203 a 207, lebo je to pohodlné a ja som niekedy pohodlný. Ale irituje ma obludným spôsobom reklama na firmu SMScredit. Firma SMScredit úplne mimoriadne miluje prostriedky MHD a tí, čo spravujú MHD, firma Bigboard, Bilboard im mimoriadne vychádza v ústrety. Už to je jedno. Ešte dokonca v jeden čarovný moment, keď boli voľby prezidenta, bola reklama na SMScredit a vedľa bol váš kandidát. Dokonca tá fotka, ja som si ju niekde odfotil. Prosím vás, iritovalo ma to do tej miery, že som urobil to, že som ju strhol. Normálne sa priznávam, že som strhol, prípadne, keď niekto sa chce so mnou súdiť, tá BigMedia, Korbačková, nech sa páči, pošlite mi nejakú obsielku. Strhol som normálne, nie tajne, ale verejne som strhol tú reklamu. Zaniesol som ju na políciu na Sasinkovu a spísal som záznam. Spísal som záznam, podal som trestné oznámenie z podozrenia trestného činu úžery. Prišla mi odpoveď po ungefér mesiaci, že nič sa nestalo, že tak to bolo vyhodnotené. Prosím vás pekne, nebudem to hodnotiť, čo si myslím alebo nemyslím, ale len z tohto vyjadrenia, to je tá interpelácia na pána ministra. V tom uznesení o zastavení alebo nekonaní v tejto veci, lebo sa nič nestalo podľa nich, sa hovorí, že táto firma, ktorá prevádzkuje ten portál SMScredit, že síce bola šetrená, lebo jediný, kto ich môže šetriť, doteraz ich mohol šetriť a stále ich môže šetriť, lebo ich pod NBS-ku nechcete dať, lebo s tým Burian nesúhlasí, až kým nebude guvernér, tak dovtedy, že proste jediný, kto môže nad nimi vykonávať dohľad, je ŠOI-ka a že ŠOI-ka ich riešila a že nenašla žiadne pochybenie, že neboli žiadne pochybenia v tejto veci v tejto firme. Na internete to je. Prosím vás, keby som, že to nejako vyhľadal, cez neviem aké služby. Prosím vás, na internete to je, že táto firma bola niekoľkokrát riešená a táto firma porušila ustanovenia; zdržím vás. To vydržte alebo choďte domov, to je jedno. Ja to tým ľuďom poviem, prosím vás. Samotná ŠOI-ka rozhodla, že tá firma porušila povinnosti, a to hlavne v zmluvných podmienkach bola uvedená nesprávna výška ročnej percentuálnej miery nákladov. Čiže tá firma zavádzala v tom, že koľko účtuje. Proste v tom najhoršom možnom ako mohla, čiže v tom zavádzala. Bola na, minimálnu pokutu 600 euro dostala, lebo však asi, no, ale bola, bola. Policajti uviedli, že nebola, že nič, že všetko je v poriadku. Tak prosím vás, kto je, kto klame? Tak keď existuje rozhodnutie; asi niekde archivujú to rozhodnutie, má nejaké číslo rozhodnutie, že bola, že dostala pokutu; ako je možné, že v tomto uznesení je napísané, že nebola, že všetko bolo v poriadku? Niekto klame. Takže ak klame ŠOI Žilina, že poskytla vyšetrovateľke nesprávny údaj, tak ich vyhádžte! Ja neviem, pod koho patrí ŠOI-ka. Ale ich vyhádžte stade všetkých. Ak klamala vyšetrovateľka, prosím vás, niečo s tým robte! Tá interpelácia na pána ministra je, zjednodušene povedané, niečo s tým robte! Lebo niekto tu klame. Dobre, tú jednu interpeláciu, tú druhú na pána ministra Kaliňáka vynechám. Pán minister Maďarič, na vás mám jednu interpeláciu, ak dovolíte. Týka sa, tu som možno mierne v konflikte záujmov, ale že či by nebolo možné, aby ste vy ako ministerstvo vydali nejaký metodický pokyn, akým spôsobom sa je potrebné správať v blízkosti alebo v mieste NPK, či NK, NKP, národnej kultúrnej pamiatky. Pán minister, pod oknami vášho ministerstva je národná kultúrna pamiatka, pamätník SNP je národná kultúrna pamiatka. Je to pod vašimi oknami a je to aj vašou vizitkou. Ale to miesto sa stalo obľúbeným miestom nieže bezdomovcov, chudákov, ktorí si potrebujú zložiť na chvíľku hlavu a nohu na sedačke. Opilcov, ožranov, ktorí to tam očurávajú, ktorí tam vykrikujú, ktorí si v Bille kúpia vlašský šalát, tam ho zjedia. Prosím vás pekne, viete vydať metodický pokyn pre mestskú políciu, pre štátnu políciu, že ako sa majú správať, ako sa máte správať na pietnom mieste? Lebo národná kultúrna pamiatka SNP je v zásade to isté jak Slavín. A to si niektorí tí ľudia mýlia, to nie je verejné priestranstvo typu park. Že ruka hore a môžem kričať. Čiže to zachovanie piety a určitého, určitého, určitej dôstojnosti by malo byť na mieste obzvlášť, pán minister, keď je to pod vašimi oknami. Čiže interpelácia je v tom, či by ste boli schopný aj pre mňa, by som to prípadne tým policajtom, lebo oni hovoria, že v zásade s tým nemôžu nič robiť. Či je potrebné, či je možné, aby ste vy vydali taký pokyn, že ako je sa potrebné správať na mieste, ktoré je vyhlásené za národnú kultúrnu pamiatku. Dokonca mi niekto hovoril, že to je nejaké obetisko alebo to má úplne iný štatút, to znamená, tam nemôžte robiť to, čo si myslíte, že tam môžte robiť. No aj nám to rýchlo zbehlo. Posledné... (Smiech a reakcie z pléna a od ministra Kaliňáka.) Potiahnem. Nie, nie, nie. Posledné interpelácie som si nechal na nášho pána predsedu, však my tak spolu radi komunikujeme, pána Pašku. Nedá mi, pán Paška, aby som vám nedal dve interpelácie. (Prerušenie vystúpenia predsedajúcim.)